*Projekts*

LATVIJAS REPUBLIKAS MINISTRU KABINETS

2017. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Tieslietu ministrijas budžeta programmas "Noziedzīgi iegūtu līdzekļu konfiskācijas fonds" finanšu līdzekļu izmantošanas kārtība**

Izdoti saskaņā ar Noziedzīgi iegūtas

mantas konfiskācijas izpildes

likuma 45. pantu

1. Noteikumi nosaka Tieslietu ministrijas budžeta programmas "Noziedzīgi iegūtu līdzekļu konfiskācijas fonds" (turpmāk – Fonda programma) finansēšanas, līdzekļu sadales un izmantošanas kārtību.

2. Fonda programmu finansē no valsts budžetā ieskaitītajiem ieņēmumiem, kas iemaksāti valsts budžetā saskaņā ar nolēmumiem no konfiscēto noziedzīgi iegūto līdzekļu (finanšu līdzekļu un citas mantas) realizācijas vai citu līdzekļu realizācijas noziedzīgi iegūto līdzekļu vērtībā, ko budžetā ieskaita zvērināti tiesu izpildītāji un citas institūcijas (turpmāk – konfiscētie noziedzīgi iegūtie līdzekļi).

3. Valsts kase līdz saimnieciskā gada 20. aprīlim, 20. augustam un līdz saimnieciskā gada pēdējai dienai Fonda programmas kontā pašu ieņēmumos ieskaita naudas līdzekļus 50 % apmērā no attiecīgajā periodā valsts budžetā saņemto šo noteikumu 2. punktā minēto konfiscēto noziedzīgi iegūto līdzekļu faktisko ieņēmumu summas, nepārsniedzot Noziedzīgi iegūtas mantas konfiskācijas izpildes likuma 45. pantā noteikto maksimālo saimnieciskajā gadā novirzāmās summas apmēru.

4. Fonda programmas līdzekļi (turpmāk – līdzekļi) piešķirami finanšu un ekonomisko noziegumu apkarošanas pasākumiem un noziedzīgos nodarījumos cietušo atbalsta sniegšanai, izņemot līdzekļu pieprasītāja un saņēmēja nodarbināto atlīdzībai.

5. Šo noteikumu 4. punkts neattiecas uz Tieslietu ministrijas Fonda programmas administrēšanas izdevumiem, kas tiek segti no Fonda programmas kontā ieskaitītajiem ieņēmumiem, nepārsniedzot 0,5 procentus no Noziedzīgi iegūtas mantas konfiskācijas izpildes likuma 45. pantā noteiktā maksimālā saimnieciskajā gadā novirzāmās summas apmēra.

6. Ja Fonda programmas kontā pieejamie līdzekļi pārsniedz 300 000 *euro* (t.sk. iepriekšējo gadu atlikums), Tieslietu ministrija nosūta uzaicinājumu iesniegt pieteikumu līdzekļu izmantošanai tās noteiktajā termiņā šādiem līdzekļu pieprasītājiem:

6.1. Iekšlietu ministrija;

6.2. Latvijas Republikas Prokuratūra;

6.3. Korupcijas novēršanas un apkarošanas birojs;

6.4. Finanšu ministrija;

6.5. Izglītības un zinātnes ministrija;

6.6. Labklājības ministrija;

6.7. Tieslietu ministrija;

6.8. Veselības ministrija.

7. Pieteikumā līdzekļu izmantošanai atbilstoši 1. pielikumam (turpmāk – pieteikums) norāda:

7.1. līdzekļu pieprasītāja nosaukumu;

7.2. līdzekļu saņēmēja nosaukumu un budžeta programmu/apakšprogrammu;

7.3. pasākuma nosaukumu;

7.4. pasākuma mērķi atbilstoši Noziedzīgi iegūtas mantas konfiskācijas izpildes likuma 45. pantā noteiktajam;

7.5. pasākuma pamatojumu un sasniedzamo rezultātu. Pamatojumā apraksta konkrēto problēmu un tās risinājumu, norādot risinājuma ietekmi uz finanšu un ekonomisko noziegumu apkarošanu un noziedzīgos nodarījumos cietušo atbalsta sniegšanu;

7.6. finanšu rādītājus, plānotos izdevumus un finanšu avotu šo izdevumu segšanai, kā arī detalizētu plānoto izdevumu aprēķinu. Plānotos izdevumus norāda saskaņā ar budžeta izdevumu klasifikāciju atbilstoši ekonomiskajām kategorijām;

7.7. plānoto pasākuma aktivitāšu īstenošanas laika grafiku pa mēnešiem no līdzekļu saņemšanas brīža;

7.8. informāciju par iepriekšējos gados piešķirtajiem līdzekļiem identiska vai līdzīga pasākuma īstenošanai. Šādu informāciju sniedz arī par pasākumiem, kuriem finansējums ir piešķirts kā prioritārajam pasākumam valsts budžetā.

8. Sagatavojot pieteikumu, līdzekļu pieprasītāji ņem vērā, ka pasākuma īstenošanas termiņš nav ilgāks par 12 mēnešiem no līdzekļu saņemšanas brīža.

9. Tieslietu ministrija viena mēneša laikā apkopo līdzekļu pieprasītāju iesniegtos pieteikumus un iesniedz izskatīšanai un lēmuma pieņemšanai Noziedzības novēršanas padomē. Tieslietu ministrija sagatavo un apkopotajiem pieteikumiem pievieno ziņojumu par iepriekšējā periodā izlietotajiem līdzekļiem un sasniegtajiem rezultātiem.

10. Tieslietu ministrija divu nedēļu laikā pēc Noziedzības novēršanas padomes lēmuma pieņemšanas informē līdzekļu pieprasītājus un Finanšu ministriju par pieņemto lēmumu.

11. Atbilstoši Noziedzības novēršanas padomes lēmumam par atbalstītajiem pasākumiem, Tieslietu ministrija un līdzekļu pieprasītāji savstarpēji saskaņo plānotos transfertus un iesniedz Finanšu ministrijā pieprasījumu apropriācijas izmaiņām normatīvajos aktos budžeta plānošanas jomā noteiktajā kārtībā.

12. Pēc apropriācijas palielināšanas, līdzekļu saņēmēji līdzekļu izlietojumam atver atsevišķu kontu Valsts kasē un ne vēlāk kā divu nedēļu laikā par to informē Tieslietu ministriju.

13. Saimnieciskā gada beigās līdzekļu saņēmēju kontā esošo līdzekļu atlikumu var izmantot nākamajā saimnieciskajā gadā normatīvajos aktos budžeta izpildes jomā noteiktajā kārtībā, ņemot vērā plānoto pasākuma izpildes termiņu.

14. Līdzekļu saņēmējs līdzekļus izmanto tikai Noziedzības novēršanas padomes lēmumā paredzētajiem mērķiem.

15. Mēneša laikā pēc pasākumu īstenošanas beigām līdzekļu pieprasītājs, atbilstoši šo noteikumu 2. pielikumam, par katru pasākumu atsevišķi Tieslietu ministrijai iesniedz atskaiti par līdzekļu izlietojumu.

16. Pirms šo noteikumu 15.punktā minētās atskaites iesniegšanas, līdzekļu pieprasītājs izvērtē līdzekļu izlietojuma atbilstību paredzētajam mērķim un apstiprina līdzekļu saņēmēja veiktos izdevumus.

17. Ja nākošajā saimnieciskajā gadā pēc pasākuma īstenošanas no Fonda programmas konkrētam līdzekļu saņēmējam nepiešķir finansējumu cita pasākuma īstenošanai, līdzekļu saņēmējs, gatavojot kārtējā gada valsts budžeta pieprasījumu, neizlietotos līdzekļus pilnā apmērā ieplāno pārskaitīšanai Fonda programmā.

18. Noteikumi stājas spēkā 2018. gada 1. janvārī.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs